Osa artikkelin sisällöstä ei ole välttämättä saavutettavissa esimerkiksi ruudunlukuohjelmalla.

Merikarvian ja Siikaisten kunnat Pohjois-Satakunnassa ovat perjantaina joutuneet melkoisen lumituiskun kohteeksi. Lyhyessä ajassa on lunta kertynyt useita kymmeniä senttejä.

Ilmatieteen laitoksen (siirryt toiseen palveluun) mukaan Merikarvialla olisi satanut lunta huikeat 80 senttimetriä.

Tällaiset lukemat rikkovat luultavasti aiemmat ennätykset. Virallista tulosta joudutaan kuitenkin odottamaan aamuun.

– Tässä on vielä aikaa sataa lunta, ja toisaalta aiemmin satanut höttöinen lumi painuu, toteaa Ilmatieteen laitoksen meteorologi Tuomo Bergman Yle Uutisille.

Jo puoli metriä lumisadetta olisi harvinaisuus

Aiemmat ennätykset ovat puolen metrin luokkaa, ja sellaisiakin esiintyy hyvin harvoin.

30 senttimetrin lumisadekertymiä mitataan aika ajoin esimerkiksi Lapissa Kilpisjärven seudulla. Tämä määrä on viimeksi mitattu Pirkanmaan koillisosissa ja Keski-Suomessa marraskuussa 2015.

– Se oli märkää lunta, kun taas nyt on satanut hyvin köykäistä pakkaslunta, kertoo Bergman.

Suurimmat havaintoasemilla mitatut lumensyvyyden kasvut vuorokaudessa ovat maan etelä- ja pohjoisosassa olleet noin 35–50 cm ja maan keskiosassa noin 35–40 cm, kertovat Ilmatieteen laitoksen (siirryt toiseen palveluun) verkkosivut.

Selvästi tuulen aiheuttamasta kinostumisesta johtuvat suuret lumensyvyydet on jätetty huomioimatta ennätyksistä.

Autoja lumen peitossa Siikaisissa perjantaina. Ella Pitkäranta

Naapurikunta Siikainen myös lumimyräkässä – yöllä lumisateet heikkenemässä

Sankka lumisade on lisännyt tämän päivän aikana lumipeitettä useilla kymmenillä senteillä sekä Merikarvian että viereisen Siikaisten kunnan alueella Selkämeren tuntumassa, Porin ja Vaasan välillä.

– Kylmä ilmamassa ja lämmin meri on syöttänyt lumikuuroja. Lunta on satanut näin paljon hyvin pienellä alalla Porin pohjoispuolella, Satakunnan ja Pohjanmaan rajalla, kertoi Ylen meteorologi Matti Huutonen aiemmin illalla.

– Tämä ei ole kauhean tavallista. Mutta toki kylmä ilmamassa ja avoimet meret tuovat tällaiselle otolliset tilaisuudet, pohtii Huutonen.

Yöllä lumisade on heikkenemässä, kertoo Ilmatieteen laitos Twitterissä.